钦定古今图书集成/明伦汇编/官常典/第729卷 > 马发
## 钦定古今图书集成/明伦汇编/官常典/第729卷 > 马发

按《广东通志》，“发，海阳人。景炎二年春正月，元兵破汀
关，发知潮州，与循州刘兴、梅州钱荣之皆降，发后独
遁归。五月，张世杰将兵复潮，安抚使方兴来抚谕，时
发为摧锋寨将，承命摄州事，称安抚使。十月，元将唆
都陷兴化，先锋至潮阳，遣使谕降，发婴城固守。元兵
至，与战，却之。三年二月，海阳贼陈懿导唆都及蒙古”
反，围城，发修兵戒备。守南门巡检黄虎子与陈懿通，
潜开纳元兵，鼓噪突入，城遂陷。发收残卒百馀人入
保子城，力不支，令妻子缢死，发自鸩，时三月一日也。